Georg Hans Madelung
<s>Georg Hans Madelung (Stuttgart, 31. 7. 1889. – Uffing am Staffelsee, 17. 8. 1972), njemački inženjer, aeronautičar, konstruktor aviona i profesor.</s>

<s>Biografija 
Madelung je rođen 1889. u Rostocku, gradu na sjeveru tadašnjeg Njemačkog Carstva, u porodici istaknutih naučnika.</s><s>Sin je kirurga Otta Wilhelma i mlađi brat fizičara Erwina.</s><s>Godine 1907. završio je protestantsku gimnaziju u Strasbourgu i potom je studirao na Univerzitetu u Strasbourgu, Tehnološkom institutu Karlsruher, Univerzitetu u Hanoveru i Tehnološkom univerzitetu Berlin.</s><s>Diplomirao je na potonjem 1919. godine, nakon vojne karijere u Prvom svjetskom ratu u kojem je sudjelovao kao istraživač i pilot.</s><s>Jedan od njegovih prvih većih projekata bio je Junkers F.13, prvi metalni transportni avion.</s>

<s>Godine 1921. doktorirao je inženjerstvo na Univerzitetu u Hanoveru i projektirao poznatu jedrilicu HaWa Vampyr.</s><s>Iste godine odlazi na trogodišnji rad u Sjedinjene Države i bavi se dizajnom aviona.</s><s>Od 1925. do 1929. bio je šef odjela Njemačkog avijacijskog instituta (DVL) u Berlinu, a 1926. postao je redovni profesor na Tehnološkom univerzitetu Berlin.</s><s>Tri godine kasnije predavao je i na Univerzitetu u Stuttgartu.</s><s>Godine 1927. vjenčao se s Elisabeth Emmom Messerschmidt i par je sljedeće godine dobio sina Gera Otta, a 1930. i Wilferda.</s><s>Stariji sin također je postao uspješan avijacijski inženjer, dok je mlađi jedan od najeminentnijih suvremenih orijentalista.</s>

<s>Vrhunac karijere Madelung je ostvario u vrijeme Hitlerove Njemačke zahvaljujući snažnoj militarizaciji države.</s><s>Nacističkoj stranci pristupio je 1937. i tokom Drugog svjetskog rata vodio je vlastiti Istraživački institut Graf Zeppelin koji se bavio konstruiranjem avijacijskog oružja.</s><s>Također, pred kraj rata surađivao je s Wernherom von Braunom na razvoju raketa.</s><s>Nakon poraza Njemačke, zajedno s brojnim njemačkim inženjerima odlazi na rad u Sjedinjene Države, gdje je boravio od 1946. do 1954. godine.</s><s>Kao gostujući profesor radio je na vojnom Nacionalnom pomorskom medicinskom centru (NNMC) u Bethesdi i istraživao je utjecaje ubrzanja na ljudsko tijelo.</s><s>U dobi od 65 godina vratio se u Zapadnu Njemačku i umro je u Uffing am Staffelseeu 1972. godine.</s>

<s>Literatura</s>

<s>Ernst-Heinrich Hirschel, Horst Prem, Gero Madelung: Aeronautical Research in Germany – from Lilienthal until today.</s><s>Springer-Verlag, Heidelberg; New York, 2004
 Ernst Klee: Das Personenlexikon zum Dritten Reich.</s><s>Wer war was vor und nach 1945.</s><s>Fischer Taschenbuch Verlag, Zweite aktualisierte Auflage, Frankfurt, 2005, str. 386.</s>

<s>Njemački naučnici
Njemački izumitelji
Inženjeri
Konstruktori aviona
Članovi NSDAP-a</s>

